Miljoene rande se nagemaakte skoene by grenspos onderskepDie vragmotor wat voorgekeer is. Foto: SAPD ŉ Vragmotorbestuurder van Botswana is in hegtenis geneem nadat hy deur die Kopfontein-grenspos geglip het met vervalste goedere ter waarde van miljoene rande in die voertuig. Kapt. Sam Tselanyane, woordvoerder van die polisie, het gesê die vragmotor het Dinsdag omstreeks 22:15 van Botswana by die grenspos aangekom. ŉ Polisiebeampte wat by die grenspos aan diens was, het die vragmotor by die ondersoekarea voorgekeer en doeane-beamptes gaan roep om hulle in kennis te stel van die vragmotor. In dié tyd het vragmotorbestuurder sonder toestemming deur die grenspos gery. Toe die beampte na die soekarea terugkeer, was die vragmotor skoonveld. Van die nagemaakte skoene waarop daar beslag gelê is. Foto: SAPD Tselanyane sê beamptes het die vragmotor agternagesit en dit ongeveer 2 km van die grenspos voorgekeer en die bestuurder opdrag gegee om na die grenspos terug te keer. Daar is die vragmotor oopgemaak om die vrag te ondersoek. “Daar is 200 bokse vol nagemaakte skoene in die vragmotor gevind met ŉ geraamde waarde van R17 miljoen. ŉ Voorlopige ondersoek dui daarop dat die bestuurder slegs verklaar het dat hy blikkie-deksels vervoer. Die egtheid van die skoene is nagegaan en daar is bevestig dat dit nagemaak is. ŉ Saak van die smokkel van nagemaakte goedere is aanhangig gemaak,” het Tselanyane gesê. Die 42-jarige bestuurder is in hegtenis geneem en sal in die Lehurutshe-landdroshof in Noordwes verskyn. Die saak word deur die Valke ondersoek.